John Peng Weizhao

John Peng Weizhao (forenklet kinesisk: 彭卫照, pinyin: Péng Wèizhào; født i 1966 i Folkerepublikken Kina) er en kinesisk katolsk undergrunnsbiskop av Yujiang, så statsanerkjent hjelpebiskop i «bispedømmet Jiangxi» - erkebispedømmet Nanchang - som ved sammenslåing ble utvidet med fire andre bispedømmer av kinesiske myndigheter i oktober 2022.

Liv og virke

Prest
Peng Weizhao studerte ved Det nasjonale presteseminar i Beijing og ble presteviet i 1989. 

I 2012 ble han utnevnt til apostolisk administrator av bispedømmet Yujiang.

Katolsk pavetro undergrunnsbiskop av Yujiang
Han ble hemmelig bispeviet til biskop av Yujiang i provinsen Jiangxi, med mandat fra pave Frans den 10. april 2014 som etterfølger etter biskop Thomas Zeng Jingmu, som til da hadde ledet denne lokale undergrunnskirken. Biskop Zeng hadde sittet i fengsel i 23 år, og døde i 2016 i en alder av 96 år.

Noen få uker at han var blitt bispeviet i 2014, ble biskop Peng arrestert. Han ble løslatt i november 2014, som så i høy grad vanskeliggjorde noen form for utøvelse av det biskoppelige embede.

Yujiang [Yükiang] ble til som kirkelig jurisdiksjon den 28. august 1885 (apostolisk vikariat under forskjellige navn frem til det ble bispedømme den 11. april 1946), og det var misjonærer fra lasaristene (franske og etterhvert også amerikanske) som stod for sjelesorgen der frem til de ble utvist etter den kommunistiske maktovertagelse i Kina.  

Folkerepublikken Kina inkorporerte uten noen overenskomst med Pavestolen alle fem katolske bispedømmer så langt gruppert om erkebispedømmet Nanchang i provinsen Jiangxi, til étt enkelt bispedømme. Dette innebærer en nedleggelse av Ganzhou [Kanchow], Ji’an [Kian], Nancheng og Yujiang [Yükiang] som egne bispedømmer.

Regjeringsanerkjent biskop av Jiangxi
John Peng Weizhao ble den 24. november 2022 innsatt i en regjeringsorganisert seremoni i Nanchang som hjelpebiskop i det regjeringsorganiserte bispedømmet Jiangxi. Presteskapet i den del som utgjør det pavelig opprettede bispedømme Yujiang, er utsatt for sterkt press. Innsettelsesseremonien for biskop Peng inneholdt blant annet en embedsed der han lovet å holde seg ved prinsippet om selvstendige og selvstyrende kirker og til å «veilede katolisismen til tilpassing til det sosialistiske samfunn».

Etter 2018 ble undergrunnskirken i Yujiang satt under et intenst press for å tilslutte seg den offisielle kirke. Det ble fa fryktet at det som hadde skjedd i Mindong i Fujian skulle gjenta seg. Der var undergrunnsbiskopen Vincent Guo Xijin blitt presset til å gi rom for en hjelpebiskop, bare for å gi helt opp etter noen få måneder, i det det ble åpenbart at han hadde lite autonomi. 

Biskop Peng antas å ha stått under et enormt press for å gjøre det samme. Den 22. september 2022 hadde han meddelt sine prester at han hadde fratrådt som biskop av Yujiang og akseptert regjeringsns plan om å integerer alle bispedømmene i provinsen til én, bispedømmet Jiangxi. Den 11. oktober tok han del i en seremoni der det ble nedlagt grunnstein for bispekurien for byggingen av det nye forente bispedømme som skulle ha residens i Nanchang; ved den anledning ble han også presentert av offisielle katolske organisasjoner kontrollert av det kinesiske kommunistiske parti som en rollemodell for «sinifisering» - nøkkelordet benyttet av president Xi Jinping for fremtiden for religionene i Kina.

Provinsen (og det statsgodkjente bispedømme) Jiangxi hadde med dette to biskoper, den 58 år gamle biskop John Baptist Li Suguang, offisiell biskop i Nanchang (hovedstaden i provinsen) siden 2010, og Peng Weizhao, som hans hjelpebiskop. Biskop John Baptist Suguang Li presederte over innsettelsesseremonien med en troendeskare på omlag 200 personer. 

Trass i noen uttrykk for opposisjon blant presteskapet i Yujiang, ble biskop Peng akseptert som biskop Lis hjelpebiskop.

Dette forløp turde ikke være mulig uten en enighet med Den hellige stol. Vatikanet offentliggjorde to dager etter en skarp reaksjon på «innsettelsesseremonien»:

«Faktisk fant ikke denne begivenheten sted i samsvar med den ånd av dialog som eksisterer mellom Vatikanets side og den kinesiske siden, og med det som ble fastsatt i den provisoriske avtale om utnevnelse av biskoper datert den 22. september 2018. Videre ble den sivile anerkjennelse av mgr. Peng, ifølge de nyheter som er mottatt, foretatt etter  et langt og tungt press fra lokale myndigheter. Den hellige stol håper at lignende episoder ikke vil bli gjentatt, avventer passende kommunikasjon om saken fra myndighetene og bekrefter sin fulle tilgjengelighet for å fortsette den respektfulle dialogen om alle spørsmål av felles interesse.»

Referanser

Kinesiske katolske biskoper